b'\n_START_ARTICLE_\nNicolay Heinrich Knudtzon\n_START_SECTION_\nLiv og virke\n_START_PARAGRAPH_\nKnudtzon var utdannet sivilingeni\xc3\xb8r i elektro fra Norges tekniske h\xc3\xb8gskole (NTH) og utmerket seg allerede ved avgangseksamen. Diplomoppgaven, utf\xc3\xb8rt ved Forsvarets forskningsinstitutts (FFI) avdeling i Bergen under Helmer Dahls veiledning, omhandlet en teoretisk sammenligning av et frekvensmodulert og et pulsmodulert transmisjonssystem. Dette var radikalt nytt for sin tid. Knutdzon fikk sin eksamen i 1947 med innstilling \xe2\x80\x93 innberetning til kongen._NEWLINE_Knudtzon ble tilsatt ved FFI fra 1947, fortsatt ved FFIs avdeling i Bergen og i \xc3\xa5rene 1948 til 1949 var han utsendt som gjesteforsker ved Massachusetts Institute of Technology i USA der transistoren nettopp var oppfunnet. Her fikk han det privilegium \xc3\xa5 m\xc3\xb8te flere av elektronikkutviklingens grunnleggere som Shockley, Shannon og Nyquist. I 1955 ble han oppfordret til \xc3\xa5 s\xc3\xb8ke seg til SHAPE Technical Center i Haag der han ble sjef for telekommunikasjonsdivisjonen. Her avla han sin doktorgrad ved Det tekniske universitetet i Delft i Nederland i 1957 basert p\xc3\xa5 arbeider som var p\xc3\xa5begynt i tiden ved FFI. _NEWLINE_1. april 1967 ble han tilsatt som forskningssjef i Telegrafverket for det som skulle bli Televerkets forskningsinstitutt (TF). Knudtzon var gjennom 25 \xc3\xa5r (1967\xe2\x80\x931992) leder for TF, som han selv etablerte og der han var forskningsdirekt\xc3\xb8r._NEWLINE_Nic Knudtzon ble i 1993 utnevnt til ridder av 1. klasse av St. Olavs Orden \xc2\xabfor fortjeneste av teknisk forskning\xc2\xbb.'